Sewe onwettige immigrante vas ná ontsnappingArgieffoto: SAPD Sewe van die agt onwettige immigrante wat in die Mooirivier-omgewing in KwaZulu-Natal uit ŉ voertuig van die departement van binnelandse sake ontsnap het, is weer in hegtenis geneem. Kol. Thembeka Mbhele, woordvoerder van die polisie, het gesê een van die ontsnaptes is nog op vrye voet. Die ander sewe sal nou van ontsnapping uit wettige aanhouding aangekla word. Maroela Media het Donderdag berig die voertuig met die immigrante, wat in die proses is om gedeporteer te word, was onderweg na Pietermaritzburg toe hulle ontsnap het, vermoedelik deur die slot van die wa oop te breek. “Die bestuurder, ŉ beampte van die departement, het opgemerk dat twee van die immigrante uit die bewegende wa spring. Hy het begin versnel om te verhoed dat meer mense uit die wa spring, maar moes spoed verminder toe hy ŉ tolhek nader. Die res van die immigrante het toe uitgespring en weggehardloop,” het Mbhele gesê. Een van die immigrante is onmiddellik ná die ontsnapping vasgetrek.